### B É R L E T I S Z E R Z Ő D É S

Amely létrejött egyrészről

**Balatonföldvár Város Önkormányzata** (székhely: 8623 Balatonföldvár, Petőfi S. u.1. szám, törzsszám: 731366, adószám: 15396059-2-14, képviseli: Holovits Huba polgármester) mint bérbeadó (a továbbiakban: Bérbeadó) másrészről

**BALABO Környezetbarát Technológiát Gyártó és Fejlesztő Korlátolt Felelősségű Társaság (rövidített elnevezés: Balabo Kft., székhely: 8623 Balatonföldvár, Budapesti út 1., cégjegyzékszám: 14-09-317271, adószám: 25435612-2-14, képviseli: Deák Sándor Imre ügyvezető önálló aláírási joggal) mint BalabKft.** mint bérlő (a továbbiakban: Bérlő) között alulírott napon és helyen az alábbi feltételek szerint :

1. **A bérelt terület**

* címe (megnevezése) : **Balatonföldvár, 1570 hrsz**
* nagysága : **1383 m2**
* időtartalma : **2023. év január 18-tól április 30-ig**

- a bérlet célja : **depónia terület**

A felek megállapodnak abban, hogy a Bérbeadó bérbe adja, a Bérlő pedig bérbe veszi 2023. január 18. napjától 2023. április 30. napjáig terjedő határozott időtartamra depónia terület, Balatonföldvár nyugati e-kishajó és vitorlás kikötő építéséhez kapcsolódó felvonulási terület kialakítása (konténerek, gépek, eszközök, építési anyagok elhelyezése) céljára Balatonföldvár Város Önkormányzata kizárólagos tulajdonában álló 1570 hrsz alatt felvett, 3167 m2 nagyságú, közterület és üzlet és iroda megnevezésű ingatlanból a jelen szerződés mellékletét képező alaprajzon narancssárga rácsos jelzéssel ellátott, összesen 1383 m2 nagyságú területrészt, mely természetben Balatonföldváron, a Nyugati Strand és a Rákóczi Ferenc utca között található.

1. **A bérleti díj**

Balatonföldvár Város Önkormányzata Képviselő-testületének a közterületek használatáról szóló **11/2010. (IV. 26.**) számú önkormányzati rendeletének 1. számú mellékletében meghatározottak alapján depónia terület céljára, építési anyag, konténer díja a Balaton és a vasút között 800.- Ft/m2/hó. Ennek megfelelően a szerződő felek által kölcsönösen elfogadottan a bérleti díj összege:

**4.425.600.- Ft, azaz Négymillió-négyszázhuszonötezer-hatszáz forint.**

**(4 hó x 800.- Ft/m2/hó x 1383 m2 = 4.425.600.- Ft)**

A bérleti díjat a bérlő jelen szerződés megkötésével egyidőben egy összegben köteles megfizetni bérbeadó részére, a bérbeadó OTP Bank Nyrt-nél vezetett 11743040-15396059 számú számlájára történő átutalással.

A bérleti díj tárgyi adómentes, melyre tekintettel ÁFA nem került meghatározásra.

Bérbeadó a bérleti díjról számlát állít ki.

**3. Bérlők jogai és kötelezettségei**

Bérlő a közterületet csak az 1. pontban meghatározott helyen, célra és időre jogosult használni, a szerződéstől eltérő módon történő használat, hasznosítás, a bérlet azonnali hatályú megszűnését eredményezi és a bérbeadó - bérlő költségére - gondoskodik az eredeti állapot helyreállításáról.

Bérlő a bérlet lejártakor köteles a területet az eredeti állapotnak megfelelően helyreállítani, ellenkező esetben bérbeadó fizetési meghagyás kibocsátása mellett gondoskodik a helyreállításról.

Bérlő a bérelt területen a bérlet céljának megfelelő berendezést, anyagot és egyéb eszközt úgy tárolhat, hogy az a területen tartózkodók élet- és vagyonbiztonságát ne veszélyeztesse. Az ennek ellenére előforduló balesetért bérlő büntetőjogi és anyagi felelősséggel tartozik.

Bérlő a bérlet tartama alatt köteles a bérelt terület tisztántartásáról, rendezettségéről gondoskodni, az ehhez esetlegesen szükséges szemétszállítási szerződést megkötni.

A jelen bérleti szerződés személyhez (szervezethez) kötött. A Bérlő a jelen bérleti jogviszonyt más személyre akkor ruházhatja át, ha ahhoz a Bérbeadó írásban hozzájárul.

Az ingatlan birtokbaadására a felek által előzetesen egyeztett időpontban kerül sor.

**4. Bérbeadó jogai és kötelezettségei**

Bérbeadó az erre írásban felhatalmazott képviselője útján jogosult a bérlet rendeltetésszerű használatát -, a jelen szerződésben, illetőleg a jogszabályokban meghatározott rendelkezések megtartását ellenőrizni.

A bérleti díjról Bérlő részére számlát állít ki.

Amennyiben Bérlő a jelen szerződésből eredő fizetési kötelezettségének nem tesz eleget határidőben, úgy a Bérbeadó jogosult a szerződést azonnali hatállyal felmondani.

**5. Egyéb rendelkezések**

A jelen szerződésben nem szabályozott kérdésekben a magyar jog, azon belül is elsősorban a Polgári Törvénykönyv, valamint Balatonföldvár Város Önkormányzata Képviselő-testületének a közterületek használatáról szóló 11/2010. (IV. 26.) számú önkormányzati rendeletének hatályos rendelkezései az irányadóak.

Felek jelen szerződésből eredő vitáikat elsősorban békés úton kívánják rendezni. Ennek eredménytelensége esetére jogvitáik elbírálására pertárgyértéktől függően alávetik magukat a Siófoki Járásbíróság, vagy a Kaposvári Törvényszék kizárólagos illetékességének.

Felek jelen szerződést elolvasás és értelmezés után, mint akaratukkal mindenben megegyezőt helybenhagyólag aláírják.

**Balatonföldvár, 2023. január …..**

………………………………………….

**Balatonföldvár Város Önkormányzata**

Önkormányzat

képviseli: Holovits György Huba polgármester

bérbeadó

..………………………………………………………………….

**BALABO Környezetbarát Technológiát Gyártó és Fejlesztő**

**Korlátolt Felelősségű Társaság**

Balabo Kft.

képviseli: Deák Sándor Imre

bérlő